ஆர்த்தோ-அனிசிடின்

ஆர்த்தோ-அனிசிடின் (o-Anisidine) என்பது CH3OC6H4NH2 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். 2-அனிசிடின் என்ற பெயராலும் இது அழைக்கப்படுகிறது. இது நிறமற்ற நீர்மமாகும். ஆனால் வர்த்தக மாதிரிகள் காற்றில் ஆக்சிசனேற்றம் அடைகின்ற காரணத்தால் மஞ்சள் நிறத்தில் காணப்படலாம். மெத்தாக்சி குழுவைக் கொண்டுள்ள அனிலின் வழிப்பெறுதி மாற்றியன்கள் மூன்றில் இதுவும் ஒன்றாகும்.

தயாரிப்பும் பயன்களும் 

2-குளோரோநைட்ரோபென்சீனை மெத்தனாற்பகுப்பு வினைக்கு உட்படுத்தி முதலில் ஆர்த்தோ-நைட்ரோ அனிசோல் தயாரிக்கப்பட்டு பின்னர் ஆர்த்தோ-அனிசிடின் தயாரிக்கப்படுகிறது.:
NaOCH3  +  ClC6H4NO2  →   CH3OC6H4NO2  +  NaCl
வினையில் உருவாகும் ஆர்த்தோ-நைட்ரோ அனிசோல் ஒடுக்க வினைக்கு உட்படுத்தப்பட்டு ஆர்த்தோ அனிசிடின் தயாரிக்கப்படுகிறது.
  
சாயங்கள் தயாரிப்பில் ஆர்த்தோ அனிசிடின் பயன்படுகிறது. நைட்ரோயேற்றம் செய்யப்படும்போது இது 4-நைட்ரோ அனிசிடினைக் கொடுக்கிறது. ஆர்த்தோ-டையனிசிடின் தயாரிப்பதற்கான முன்னோடிச் சேர்மம் 4-நைட்ரோ அனிசிடினாகும்
மரங்களின் வைரக்கட்டையை அடையாளம் காட்டும் குறிகாட்டியாக பயன்பட்டுவது இதன் சிறப்பு பயன்பாடாகும். ஆர்த்தோ-அனிசிடினின் அமிலக் கரைசலுடன்  சோடியம் நைட்ரைட்டு கரைசலைச் சேர்ப்பதன் மூலம் இதை டையசோனியம் உப்பாக மாற்றலாம். இந்த கலவை மரங்களில் பூசப்படுகிறது. வைரக்கட்டை பாலிபீனால்களுடன் வினையில் ஈடுபட்டு செம்பழுப்பு நிற அசோ சாயம் உருவாகிறது.

பாதுகாப்பு 

சாயத் தொழிற்சாலைகளிலிருந்து கிடைக்கும் ஆர்த்தோ அனிசிடின் ஒரு அபாயகரமான மாசு ஆகும். வளப்பாதுகாப்பு மற்றும் மீட்பு சட்டம் இதை தீங்கிழைக்கும் கழிவாக வகைப்படுத்தி கே181 என்ற குறியீட்டை வழங்கியுள்ளது.   பன்னாட்டு புற்றுநோய் ஆராய்ச்சி ஆணையமும் ஆர்த்தோ-அனிசிடினை குழு 2பி வகை வேதிப்பொருளாக வகைப்படுத்தி சாத்தியமுள்ள  புற்றுநோய் ஊக்கி என்றே கூறுகிறது.

மேற்கோள்கள்

புற இணைப்புகள் 

அனிலின்கள்